
5883.  Spremembe in dopolnitve Poslovnika Občinskega sveta občine Ig, stran 16364.
Na podlagi 16. člena Statuta Občine Ig (Uradni list RS, št. 2/00, 68/01 in 56/03) je Občinski svet občine Ig na 15. redni seji dne 9. 12. 2004 sprejel

S P R E M E M B E     I N     D O P O L N I T V E
    P O S L O V N I K A
    Občinskega sveta občine Ig

1. člen

V Poslovniku Občinskega sveta občine Ig (Uradni list RS, št. 6/00) se doda 23.a člen, ki se glasi:
    Župan lahko izvede korespondenčno sejo, če je nujno takoj sprejeti določeno odločitev oziroma zavzeti stališče in če bi sklicevanje redne ali izredne seje bilo prepozno oziroma če bi nesprejem določene odločitve povzročil veliko materialnih škod za občino ali občane.

Korespondenčna seja se izvede tako, da župan ali pooblaščena oseba vsakemu dosegljivemu članu občinskega sveta na primeren način (osebno, po telefonu, po telefaksu ali po elektronski pošti) obrazloži vsebino problema in predlog odločitve, ta pa se izjasni, ali se s predlogom strinja ali ne oziroma ne glasuje. O korespondenčni seji se vodi zapisnik.

2. člen

47. člen se spremeni tako, da se glasi:

Člani Občinskega sveta glasujejo tako, da se opredelijo »ZA«, »PROTI« ali »NE GLASUJEM« glede predlagane odločitve.

3. člen

Te spremembe in dopolnitve poslovnika začnejo veljati naslednji dan po objavi v Uradnem listu Republike Slovenije.



Št. 015/02/04-01

Ig, dne 9. decembra 2004.

Župan
    Občine Ig
    Janez Cimperman l. r.

